text: Misbrugere og socialt udsatte får nyt frirum i Vejle
  28 april 2014 kl. 07.11
  Alkoholikere, narkomaner og andre der opholder sig under Højbanen i Vejle, får nu et socialt frirum, der giver dem bedre forhold. Vejle kommune håber, det kan være med til at skabe et bedre forhold til byens øvrige borgere.
  En ny bygning der bl.a. indeholder toilet, vand og varme skal være med til at give misbrugere og socialt udsatte ordnede forhold. Det er brugerne selv, der har været med til at indrette det nye frirum, som har været efterspurgt længe. Hidtil har brugerne været nødsaget til at tisse under åben himmel.
  Vejle kommune er gået i tæt samarbejde med den københavnske kunstner Kenneth Balfelt, der har erfaring med at indrette byrum der har plads til udsatte, men som samtidig tager hensyn til de øvrige borgeres brug af byen.
  Senere er det også planen at Center for Konflikthåndtering bliver inddraget, så det gode naboskab bliver bevaret.
  Åbningen af det nye frirum bliver markeret onsdag den 30. april.
  